Document ID: 32001D0426

Απόφαση της Επιτροπής
της 6ης Ιουνίου 2001
για τροποποίηση, για όγδοη φορά, της απόφασης 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες
[κοινοποιηθείσα υπό τον αριθμό Ε(2001) 1598]
(Κείμενο που παρουσιάζει ενδιαφέρον για τον ΕΟΧ)
(2001/426/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία με την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία με την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Ως επακόλουθο της εκδήλωσης εστιών αφθώδους πυρετού στις Κάτω Χώρες, η Επιτροπή εξέδωσε την απόφαση 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες(4), όπως τροποποιήθηκε τελευταία με την απόφαση 2001/408/ΕΚ(5).
(2) Η κατάσταση ως προς τον αφθώδη πυρετό σε ορισμένα τμήματα των Κάτω Χωρών ενδέχεται να θέσει σε κίνδυνο το ζωικό κεφάλαιο σε άλλα τμήματα της επικράτειας των Κάτω Χωρών και σε άλλα κράτη μέλη, λόγω διάθεσης στην αγορά και εμπορίας ζώντων δίχηλων ζώων και ορισμένων από τα προϊόντα τους. Ωστόσο, το τελευταίο κρούσμα αναφέρθηκε στις 21 Απριλίου 2001.
(3) Η οδηγία 85/511/ΕΟΚ(6) του Συμβουλίου, όπως τροποποιήθηκε τελευταία με την πράξη προσχώρησης της Αυστρίας, της Φινλανδίας και της Σουηδίας, θέσπισε κοινοτικά μέτρα για την καταπολέμηση του αφθώδους πυρετού.
(4) Σύμφωνα με την απόφαση 2001/246/ΕΚ(7) της Επιτροπής σχετικά με τον καθορισμό των όρων καταπολέμησης και εξάλειψης του αφθώδους πυρετού κατ' εφαρμογή του άρθρου 13 της οδηγίας 85/511/ΕΟΚ, όπως τροποποιήθηκε με την απόφαση 2001/279/ΕΚ(8), οι περιορισμοί που ίσχυαν στη ζώνη εμβολιασμού εξακολουθούν να εφαρμόζονται. Ωστόσο, έως τις 25 Μαΐου είχαν σφαγεί όλα τα εμβολιασθέντα ζώα.
(5) Υπό το πρίσμα της εξέλιξης της νόσου κρίνεται επομένως σκόπιμη η περαιτέρω προσαρμογή της διαίρεσης σε περιφέρειες, η διαγραφή του παραρτήματος ΙΙ, η εισαγωγή διατάξεων για τη σφαγή ζώων, προερχόμενων από περιοχές εκτός εκείνων που εμφαίνονται στο παράρτημα I, σε σφαγεία ευρισκόμενα στις περιοχές του παραρτήματος I υπό ελεγχόμενες συνθήκες, η θέσπιση διατάξεων για τη μεταφορά γάλακτος από τις περιοχές που εμφαίνονται στο παράρτημα I σε εγκαταστάσεις ευρισκόμενες εκτός των εν λόγω περιοχών προς επεξεργασία και η περαιτέρω διευκόλυνση της μετακίνησης ευπαθών ζώων από περιοχές εκτός εκείνων που εμφαίνονται στο παράρτημα I.
(6) Κατά τη συνεδρίαση της μόνιμης κτηνιατρικής επιτροπής στις 5-6 Ιουνίου 2001, οι Κάτω Χώρες επανέλαβαν σχετικά με τις προτεινόμενες τροποποιήσεις της απόφασης 2001/223/ΕΚ ότι:
- προκειμένου να αποτραπεί η μετακίνηση ζώντων ευπαθών ζώων, θα διενεργούνται συνεχείς έλεγχοι στην κυκλοφορία από τις παρατιθέμενες στο παράρτημα Ι περιοχές προς την υπόλοιπη χώρα,
- το κρέας που προορίζεται για ενδοκοινοτικό εμπόριο και εξαγωγή θα διαχωρίζεται πλήρως από το κρέας που φέρει την υγειονομική σήμανση που προβλέπεται στην απόφαση 2001/305/ΕΚ και θα τοποθετείται σε εγκαταστάσεις όπου δεν υπάρχει κρέας που φέρει την υγειονομική σήμανση που προβλέπεται στην απόφαση 2001/305/ΕΚ.
(7) Η κατάσταση θα επανεξεταστεί κατά τη συνεδρίαση της Μόνιμης Κτηνιατρικής Επιτροπής που είναι προγραμματισμένη για τις 12 Ιουνίου 2001 και τα μέτρα θα προσαρμοστούν, εφόσον κριθεί αναγκαίο.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/223/ΕΚ της Επιτροπής τροποποιείται ως εξής:
1. Στο άρθρο 2 παράγραφος 2 στοιχείο β), το πρώτο εδάφιο αντικαθίσταται από το ακόλουθο κείμενο: "β) νωπά κρέατα λαμβανόμενα από ζώα τα οποία έχουν εκτραφεί εκτός των περιοχών του παραρτήματος Ι και έχουν μεταφερθεί, κατά παρέκκλιση του άρθρου 1 παράγραφοι 1 και 2, απευθείας και υπό επίσημο έλεγχο, με σφραγισμένο μεταφορικό μέσο, σε σφαγείο υποδειχθέν από τις αρμόδιες αρχές και ευρισκόμενο εντός των περιοχών που αναφέρονται στο παράρτημα Ι προς άμεση σφαγή, υπό τις εξής προϋποθέσεις:"
2. Στο άρθρο 4 παράγραφος 1, το δεύτερο εδάφιο αντικαθίσταται από το ακόλουθο κείμενο: "Η απαγόρευση αυτή δεν ισχύει για το γάλα, το οποίο μεταφέρεται από εκμεταλλεύσεις ευρισκόμενες στις περιοχές που αναγράφονται στο παράρτημα Ι κατευθείαν σε υποδειχθείσα εγκατάσταση ευρισκόμενη σε τμήματα της επικράτειας που δεν περιλαμβάνονται στο παράρτημα Ι προς επεξεργασία σύμφωνα με την παράγραφο 2, υπό τον όρον ότι
α) η μεταφορά νωπού γάλακτος από εκμεταλλεύσεις ευρισκόμενες στις περιοχές που αναγράφονται στο παράρτημα Ι προς τις εγκαταστάσεις των περιοχών που δεν αναγράφονται στο παράρτημα Ι πραγματοποιείται με οχήματα, τα οποία καθαρίστηκαν και απολυμάνθηκαν πριν εξέλθουν από τις περιοχές του παραρτήματος Ι και στη συνέχεια δεν ήλθαν σε επαφή με εκμεταλλεύσεις των περιοχών που αναγράφονται στο παράρτημα Ι, οι οποίες εκτρέφουν ζώα ειδών ευπαθών στον αφθώδη πυρετό,
β) λαμβάνονται αποτελεσματικά μέτρα για την αποτροπή της διασποράς αερολυμάτων από το βυτίο γάλακτος κατά τη μεταφορά και τη μετάγγιση του γάλακτος από το μεταφορικό μέσο στις δεξαμενές γάλακτος της εγκατάστασης,
γ) το μεταφορικό μέσο πρέπει να καθαρίζεται και να απολυμαίνεται μετά κάθε μεταφορά,
δ) όλο το γάλα που διέρχεται από την ίδια γραμμή παραγωγής πρέπει να υποβάλλεται στην επεξεργασία που αναφέρεται στην παράγραφο 2, εκτός εάν το υγειονομικό καθεστώς της γραμμής παραγωγής αποκαθίσταται εκ νέου μετά από προσεκτικό καθαρισμό και απολύμανση υπό την ευθύνη των αρμοδίων αρχών,
ε) ο έλεγχος της συμμόρφωσης προς τους προαναφερόμενους όρους διενεργείται από την αρμόδια κτηνιατρική αρχή υπό την εποπτεία των κεντρικών κτηνιατρικών αρχών, οι οποίες και διαβιβάζουν στα λοιπά κράτη μέλη και στην Επιτροπή κατάλογο των εγκαταστάσεων τις οποίες έχουν εγκρίνει κατ' εφαρμογή των παρουσών διατάξεων."
3. Το άρθρο 5 παράγραφος 2 στοιχείο β) αντικαθίσταται από το ακόλουθο κείμενο: "β) που παρασκευάστηκαν από γάλα το οποίο ανταποκρίνεται στις διατάξεις του άρθρου 4 παράγραφος 1 δεύτερο εδάφιο, παράγραφος 2 ή παράγραφος 3."
4. Το άρθρο 12α αντικαθίσταται από το ακόλουθο κείμενο: "Άρθρο 12α
1. Οι Κάτω Χώρες διασφαλίζουν την απαγόρευση της αποστολής σε άλλα κράτη μέλη ζώντων ζώων των ευπαθών στον αφθώδη πυρετό ειδών από τις περιοχές της επικράτειάς τους που δεν εμφαίνονται στο Παράρτημα Ι.
2. Κατά παρέκκλιση των διατάξεων της παραγράφου 1, οι αρμόδιες αρχές του τόπου αναχώρησης δύνανται να επιτρέπουν τη μεταφορά ζώντων βοοειδών και χοιροειδών από μία και μόνη εκμετάλλευση ευρισκόμενη εκτός των περιοχών που αναγράφονται στο παράρτημα Ι στις επαρχίες Overijssel, στο τμήμα της επαρχίας Gelderland βορείως του ποταμού Rijn-Waal-Merwede μεταξύ των συνόρων με τη Γερμανία και των συνόρων με την επαρχία Zuid-Holland ή στο τμήμα της επαρχίας Utrecht που βρίσκεται ανατολικά της οδού Α27, κατευθείαν σε σφαγείο άλλου κράτους μέλους για άμεση σφαγή, υπό τον όρο ότι κοινοποιούν τη μεταφορά στις κεντρικές κτηνιατρικές αρχές του κράτους μέλους προορισμού και κάθε κράτους μέλους διαμετακόμισης.
3. Κατά παρέκκλιση των διατάξεων της παραγράφου 1, οι αρμόδιες αρχές του τόπου αναχώρησης δύνανται να επιτρέπουν τη μεταφορά σε άλλα κράτη μέλη βοοειδών και χοιροειδών από τις περιοχές των Κάτω Χωρών που βρίσκονται στις επαρχίες Friesland, Groningen, Drenthe, Flevoland, Noord-Holland, Zuid-Holland, Zeeland, Noord-Brabant, Limburg και στο τμήμα της επαρχίας Gelderland νοτίως του ποταμού Rijn-Waal-Merwede μεταξύ των συνόρων με τη Γερμανία και των συνόρων με την επαρχία Zuid-Holland και στο τμήμα της επαρχίας Utrecht δυτικώς της οδού A27, υπό τον όρο ότι κοινοποιούν τη μεταφορά στις κεντρικές κτηνιατρικές αρχές του κράτους μέλους προορισμού και κάθε κράτους μέλους διαμετακόμισης."
5. Στο άρθρο 14, η ημερομηνία αντικαθίσταται από την ημερομηνία "25 Ιουνίου 2001".
6. Το παράρτημα I αντικαθίσταται από το παράρτημα της παρούσας απόφασης.
7. Το παράρτημα IΙ διαγράφεται και κάθε παραπομπή στο παράρτημα αυτό που περιλαμβάνεται στην απόφαση είναι ανίσχυρη.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Ιουνίου 2001.

Labels: 3
18
17
6